**Чл. 25 от Устройствения правилник на АППК – правомощия на изпълнителния директор:**

1. организира разработването на политиката за участието на държавата в публичните предприятия, организира извършването на мониторинг на изпълнението на политиката и изготвянето на актуализация на политиката;

2. организира изготвянето на годишния обобщен доклад за предходната година за резултатите от дейността на държавните публични предприятия след решение на изпълнителния съвет и го представя на Министерския съвет;

3. контролира публикуването на актуална информация и отчети за дейността на публичните предприятия, включително финансова и нефинансова информация за предприятията;

4. организира извършването на мониторинг на конкурсните процедури за избор и назначаване на членове на органи за управление и контрол;

5. организира извършването на оценка на изпълнението на одобрените бизнес програми на публичните предприятия и подписва необходимите за това документи, съдържащи и предложения за подобряване управлението на конкретното публично предприятие, след решение на изпълнителния съвет;

6. при делегиране от Министерския съвет упражнява правата на държавата в публични предприятия;

7. подписва всички документи, които агенцията издава при осъществяване на функциите си по [Закона за публичните предприятия](https://web.apis.bg/p.php?i=4154010&b=0) и правилника за прилагането му;

8. съгласува приватизационния процес с министрите и другите органи, упражняващи правата на собственост върху обектите, подлежащи на приватизация от компетентността на агенцията;

9. подписва договорите по приватизационни сделки;

10. извършва действия по прехвърляне на собствеността по сключени приватизационни сделки;

11. подписва договори по [чл. 5 от ЗПСК](https://web.apis.bg/p.php?i=9136&b=0#p41738669) с инвестиционни посредници и с трети лица, на които е възложено извършването на експертни дейности, свързани с подготовката за приватизация или със следприватизационния контрол, включително процесуално представителство, или на дейности, свързани с функциите й по [ЗПП](https://web.apis.bg/p.php?i=4154010&b=0);

12. подписва споразумения или спогодби от името на агенцията;

13. внася за приемане от надзорния съвет отчета за дейността на агенцията;

14. определя длъжностните лица, които съставят актовете за нарушенията, посочени в глава девета "Административнонаказателни разпоредби" от [ЗПСК](https://web.apis.bg/p.php?i=9136&b=0);

15. издава наказателни постановления по реда на глава девета "Административнонаказателни разпоредби" от [ЗПСК](https://web.apis.bg/p.php?i=9136&b=0);

16. разрешава отпуските на служителите на агенцията с изключение на членовете на надзорния съвет и на заместник изпълнителните директори;

17. командирова служителите на агенцията с изключение на членовете на надзорния съвет;

18. сключва и прекратява служебните и трудовите правоотношения на служителите в агенцията с изключение на членовете на надзорния съвет и на заместник изпълнителните директори;

19. подписва заповедите за награждаване и за наказания на служителите в агенцията;

20. подписва изходящата от агенцията кореспонденция;

21. може да упълномощава длъжностни лица за изпълнение на конкретни задачи;

22. издава заповед, с която се определят документацията и/или информацията по неприключили приватизационни и/или административни процедури и дела, които не следва да се предоставят на други лица с изключение на служителите на агенцията, пряко ангажирани с подготовката на съответната приватизационна и/или административна процедура или дело;

23. утвърждава длъжностните характеристики на главния секретар на агенцията  и на служителите по трудово правоотношение;

24. утвърждава длъжностното разписание;

25. определя размера на основните месечни заплати и допълнителните възнаграждения на държавните служители и на служителите по трудово правоотношение;

26. изготвя и представя за одобряване от изпълнителния съвет на отчетните доклади за проверките на концесионните договори по [чл. 42, ал. 3 от Закона за концесиите](https://web.apis.bg/p.php?i=3237972&b=0#p41738790);

27. изготвя и представя за приемане от изпълнителния съвет обобщена информация за концесионните договори по [чл. 42, ал. 4 от Закона за концесиите](https://web.apis.bg/p.php?i=3237972&b=0#p41738790) и я представя на Координационния съвет по [чл. 38, ал. 1 от Закона за концесиите](https://web.apis.bg/p.php?i=3237972&b=0#p41738789);

28. участва в работата на Координационния съвет по [Закона за концесиите](https://web.apis.bg/p.php?i=3237972&b=0);

29. подписва решения, договори и други документи, необходими за възлагането и провеждането на процедури по [Закона за обществените поръчки](https://web.apis.bg/p.php?i=2752471&b=0), след решение на изпълнителния съвет;

30. подписва заповеди за екипи и комисии във връзка с дейността на агенцията;

31. изпълнява други функции, възложени му с нормативен акт.